Projekts

**Informatīvais ziņojums**

**par 2011.gada sešu un deviņu mēnešu laikā Valsts ieņēmumu dienesta administrējošo darbību rezultātā** **būtiski uzlaboto** **nodokļu iekasēšanu, īstenojot pasākumu plānu ēnu ekonomikas apkarošanai un godīgas konkurences veicināšanai, un prognozētajiem uzlabojumiem nodokļu iekasēšanā līdz 2011.gada beigām**

Saskaņā ar likuma “Par valsts budžetu 2011.gadam” 52.pantu Valsts ieņēmumu dienests (turpmāk – VID) sniedz informāciju par administrējošo darbību rezultātā panākto nodokļu iekasēšanas uzlabošanu 2011.gada sešu un deviņu mēnešu laikā, īstenojot pasākumu plānu ēnu ekonomikas apkarošanai un godīgas konkurences veicināšanai, kā arī prognozētajiem uzlabojumiem nodokļu iekasēšanā līdz 2011.gada beigām.

1. **Nodokļu ieņēmumi 2011.gada sešos mēnešos un deviņos mēnešos un prognoze 2011.gadam**

2011.gada sešos mēnešos VID administrētie budžeta ieņēmumi bija 1 949,52 milj. latu:

- pārsniedzot plānotos ieņēmumus par 1,8 % jeb 33,87 milj. latu;

- pārsniedzot 2010.gada sešu mēnešu ieņēmumus par 6,8 % jeb 123,48 milj. latu.

2011.gada deviņos mēnešos VID administrētie budžeta ieņēmumi ir 3 003,87 milj. latu:

- pārsniedzot plānotos ieņēmumus par 3,2 % jeb 94,37 milj. latu;

- pārsniedzot 2010.gada deviņu mēnešu ieņēmumus par 10,6 % jeb 287,85 milj. latu.



1.attēls. VID administrētie budžeta ieņēmumi 2009.– 2011.gadā pa ceturkšņiem.

Jāatzīmē, ka saskaņā ar grozījumiem likumā “Par valsts budžetu 2011.gadam”, kas stājās spēkā 2011.gada 30.aprīlī, VID administrēto budžeta ieņēmumu gada plāns tika palielināts par 103,95 milj. latu jeb 2,7 %, t.sk. deviņu mēnešu plāns – par 88,72 milj. latu jeb 3,1 %.

VID administrēto budžeta ieņēmumu rādītāji sadalījumā pa ieņēmumu veidiem 2011.gada sešos mēnešos atspoguļoti 1.pielikumā un 2011.gada deviņos mēnešos – 2.pielikumā.

VID administrēto budžeta ieņēmumu rādītājus ir ietekmējusi gan VID administrējošo darbību rezultātu uzlabošana, gan ekonomiskās situācijas stabilizēšanās, gan izmaiņas saistošajos normatīvajos aktos.

Tiek prognozēts, ka, īstenojot ēnu ekonomikas apkarošanas un godīgas konkurences veicināšanas pasākumus, tiks nodrošināta nodokļu iekasēšanas būtiska uzlabošana un kopējā VID administrēto valsts budžeta ieņēmumu plāna izpilde 2011.gadam tiks nodrošināta 102% apmērā, virs plāna iekasējot 78,52 milj. latu.

1. **Finanšu ministrijas un VID attīstības plānošanas dokumenti   
   nodokļu iekasēšanas uzlabošanai**

Nodokļu iekasēšanas uzlabošanai un ēnu ekonomikas apkarošanai 2011.gadā VID darbība galvenokārt tiek veikta, īstenojot:

* ar Ministru kabineta 2010.gada 26.augusta rīkojumu Nr.513 apstiprinātā “Pasākumu plāna ēnu ekonomikas apkarošanai un godīgas konkurences nodrošināšanai 2010.–2013.gadam” pasākumus;
* 2010.gada 28.oktobrī apstiprinātās VID nodokļu saistību izpildes stratēģijas 2010.–2013.gadamīstenošanas plāna uzdevumus;
* 2011.gada 16.februārī apstiprinātās VID darbības un attīstības stratēģijas 2011.–2013.gadam īstenošanas plāna uzdevumus.

Līdz ar VID nodokļu saistību izpildes stratēģijas 2010.–2013.gadam izstrādi un īstenošanas uzsākšanu tika panākta jauna pieeja darbības plānošanā, kas sekmēja būtisku nodokļu iekasēšanas uzlabošanu. Šī stratēģija tika izstrādāta saskaņā ar riska pārvaldības principiem un Starptautiskā Valūtas fonda (turpmāk – SVF) Fiskālo lietu departamenta 2010.gada septembra tehniskās palīdzības ziņojuma ieteikumiem, un tā tika atzinīgi novērtēta SVF tehniskās palīdzības 2011.gada jūnija misijas laikā.

Nodokļu administrēšanas darbības turpmākai uzlabošanai 2011.gada 9.septembrī finanšu ministrs apstiprināja Finanšu ministrijas resora plānu nodokļu administrēšanas uzlabošanai 2011.−2013.gadam, kurā iekļauti pasākumi SVF tehniskās palīdzības misijas 2011.gada augusta ziņojumā “Nodokļu administrācijas prioritātes ēnu ekonomikas apkarošanai” sniegto rekomendāciju ieviešanai.

Nodokļu iekasēšanas uzlabošanas un ēnu ekonomikas apkarošanas preventīvie, uzraudzības un kontroles pasākumi VID tiek īstenoti šādos pamata virzienos, kuri atspoguļo būtiskākos nodokļu ieņēmumus apdraudošos riskus:

* pilnīgas nodokļu saistību izpildes veicināšana, atklājot un novēršot ienākumu un darījumu nedeklarēšanu un krāpšanu saistībā ar pievienotās vērtības nodokli (turpmāk – PVN);
* cīņa pret nelegālo nodarbinātību un algu izmaksām aploksnēs;
* akcīzes preču kontrabandas un nelegālās tirdzniecības apkarošana;
* noziedzīgu nodarījumu atklāšana un novēršana valsts ieņēmumu jomā.

1. **Pilnīgas nodokļu saistību izpildes veicināšana, atklājot un novēršot ienākumu un darījumu nedeklarēšanu un krāpšanu saistībā ar PVN**

Lai veicinātu pilnīgu nodokļu saistību izpildi, atklājot un novēršot ienākumu un darījumu nedeklarēšanu, kā arī krāpšanu saistībā ar PVN, VID veic gan preventīvos, gan uzraudzības, gan kontroles pasākumus.

Sākot ar 2010.gada 1.jūliju, VID ir ieviesta jauna PVN pārmaksas izvērtēšanas kārtība, kas balstīta uz informācijas sistēmā iestrādātiem riska kritērijiem un ļauj operatīvi izvērtēt PVN pārmaksas pamatotību, tādējādi novēršot PVN izkrāpšanu, savukārt godprātīgiem nodokļu maksātājiem – ātrāk veikt PVN pārmaksu izvērtēšanu. Vidēji 2011.gadā PVN pārmaksas tiek atmaksātas 19 dienu laikā, savukārt godprātīgiem nodokļu maksātājiem – 3 līdz 5 dienu laikā.

Ja deklarēto PVN pārmaksu atmaksu ticamības novērtējumu rezultātā tiek konstatēts, ka atmaksa pieprasīta nepamatoti, tiek pieņemts lēmums neatmaksāt PVN, tādējādi novēršot nodokļu ieņēmumu zudumus.

2011.gada sešos mēnešos atteiktas nepamatoti pieprasītās PVN pārmaksu atmaksas 37 710,6 tūkst. latu apjomā, kas ir 2,8 reizes jeb par 27 821,1 tūkst. latu vairāk nekā 2010.gada sešos mēnešos.

2011.gada deviņos mēnešos atteiktas nepamatoti pieprasītās PVN pārmaksu atmaksas 47 753,8 tūkst. latu apjomā, kas ir 1,65 reizes jeb par 29 260,9 tūkst. latu vairāk nekā 2010.gada deviņos mēnešos.

Tas ir ievērojams nodokļu zudumu novērsums, kas izskaidrojams gan ar nodokļu administrēšanas pasākumu efektivitātes paaugstināšanos, gan ar izmaiņām nodokļa atmaksas kārtībā PVN pārmaksām, kuras ir izveidojušās, sākot ar 2010.gada 1.jūliju.

Pašreizējā ekonomikas atveseļošanās periodā, kad ir svarīgi panākt nodokļu saistību izpildes disciplīnas paaugstināšanos, VID tiek stiprināti nodokļu kontroles pasākumi, uz ko ir norādījis arī SVF.

2011.gada sešos mēnešos veikti 686 nodokļu auditi, kas ir par 132 vairāk nekā 2010.gada sešos mēnešos. 2011.gada deviņos mēnešos veikti 1024 nodokļu auditi, kas ir par 139 vairāk nekā iepriekšējā gada attiecīgajā periodā.

Tematiskās pārbaudes 2011.gada sešos mēnešos un arī deviņos mēnešos veiktas par 16 % mazāk nekā iepriekšējā gada attiecīgajā periodā. Tematisko pārbaužu skaita samazinājumu salīdzinājumā ar 2010.gada attiecīgajiem pārskata periodiem ir ietekmējušas izmaiņas kontroles darba plānošanā – veicot mazāku pārbaužu skaitu, panākt būtisku pārkāpumu savlaicīgu konstatēšanu un novēršanu, kā arī dot iespēju nodokļu maksātājam pašam novērst tematisko pārbaužu laikā atklātās kļūdas un neatbilstības. Ir pieaudzis tematisko pārbaužu skaits, kurās piemērots naudas sods.

Salīdzinājumā ar 2010.gada attiecīgajiem periodiem mazāks ir veikto PVN datu atbilstības pārbaužu skaits, kas izskaidrojams ar to, ka 2010.gadā tas bija jauns pārbaudes veids, tādējādi sākotnēji tas tika veikts par pārkāpumiem, kas nebija novērsti iepriekšējos gados. Jāatzīmē, ka 2011.gada deviņos mēnešos nodokļu maksātāju pašu precizēto summu apjoms ir būtiski palielinājies salīdzinājumā ar iepriekšējā gada attiecīgo periodu.

3.1.tabula

Nodokļu kontroles pasākumu rezultāti

|  |  |  |  |  |
| --- | --- | --- | --- | --- |
| Rādītāji | **2011.g.sešos mēnešos** | Izmaiņas salīdzinājumā ar 2010.g.sešiem mēnešiem | **2011.g. deviņos mēnešos** | Izmaiņas salīdzinājumā ar 2010.g.deviņiem mēnešiem |
| Nodokļu auditos papildus aprēķinātā summa, tūkst. Ls | **130 049,3** | +65 880 | **167 603,5** | +68 539 |
| Datu atbilstības pārbaužu rezultātā papildus aprēķinātie maksājumi, tūkst. Ls | **3 256,9** | −4 387,1 | **3 054,6** | −9 793,6 |
| Nodokļu maksātāju pašu labojumu/precizējumu summa saskaņā ar datu atbilstības pārbaužu lēmumiem, tūkst. Ls | **413,4** | −170 | **872,4** | +224,9 |
| Tematisko pārbaužu rezultātā piemērots naudas sods saskaņā ar LAPK, tūkst. Ls | **963,3** | +235,7 | **1330,7** | −631 |
| Nodokļu maksātāju, kuri paši precizējuši deklarācijas tematisko pārbaužu laikā, nodokļu summa, tūkst. Ls | **1 294,6** | +530,2 | **2 025,2** | +738,8 |

Veikto nodokļu kontroles pasākumu rezultāti sasniegti ar esošajiem resursiem, rūpīgi plānojot darbu un mainot kontroles darba pieeju. Ievērojams uzlabojums ēnu ekonomikas samazināšanā tiktu panākts, palielinot kontrolē nodarbināto skaitu ar mērķi nodrošināt kontrolējamo nodokļu maksātāju skaita pieaugumu, kas izriet arī no SVF sniegtajām rekomendācijām.

1. **Cīņa pret nelegālo nodarbinātību un algu izmaksām aploksnēs**

VID īstenoto preventīvo pasākumu rezultātā fiziskās personas ir reģistrējušās kā nodokļu maksātāji, iesniegušas nodokļu deklarācijas un deklarējušas ienākumus no saimnieciskās darbības. Nodokļu maksātāji − juridiskās personas – ir legalizējuši darba ņēmējus, palielinājuši saviem darbiniekiem darba samaksu.

Īstenojot preventīvos pasākumus, fiziskajām personām 2011.gada sešos mēnešos nosūtīti 645 paziņojumi ar atgādinājumu reģistrēties. 2011.gada deviņos mēnešos nosūtīti 1666 atgādinājumi.

Ieguldītā darba rezultātus 2011.gada sešos mēnešos un deviņos mēnešos raksturo 4.1.tabulas rādītāji.

4.1.tabula

Preventīvā darba rezultāti cīņai pret nelegālo nodarbinātību un algu izmaksām aploksnēs

|  |  |  |  |  |
| --- | --- | --- | --- | --- |
| Rādītāji | **2011.g.sešos mēnešos** | Izmaiņas salīdzinājumā ar 2010.g.sešiem mēnešiem | **2011.g. deviņos mēnešos** | Izmaiņas salīdzinājumā ar 2010.g.deviņiem mēnešiem |
| Legalizēto darba ņēmēju rezultātā palielinātās valsts sociālās apdrošināšanas obligātās iemaksas (turpmāk – VSAOI) budžetā, tūkst. latu | **275,90** | + 68,24 | **354,80** | + 45,02 |
| Darba ņēmēju darba samaksas palielināšanas rezultātā palielinātās VSAOI budžetā, tūkst. latu | **7,20** | +5,14 | **10,5** | + 4,29 |

Ieviešot SVF tehniskās palīdzības 2011.gada jūnija misijas ieteikumus, preventīvā darba uzlabošanai turpmāk saistībā ar nereģistrētās uzņēmējdarbības un aplokšņu algu apkarošanu, VID 2011.gada augustā ir izveidotas divas projekta grupas:

* saimnieciskās darbības reģistrācijas nodrošināšanas projektu grupa;
* projekta grupa cīņā pret algu izmaksām aploksnēs.

Cīņai pret nelegālo nodarbinātību un algu izmaksām aploksnēs VID veicis virkni kontroles pasākumu, kuru rezultātā sasniegts gan preventīvs efekts, gan represīva ietekme uz nodokļu maksātāju izturēšanos pret nodokļu saistību izpildi. 2011.gada sešos un deviņos mēnešos veiktas:

* darba devēju tematiskās pārbaudes – sešos mēnešos 2482, deviņos mēnešos 3884;
* nodokļu auditi juridiskajām personām, kur auditēts VSAOI, – sešos mēnešos 270, deviņos mēnešos 419;
* nodokļu auditi juridiskajām personām, kur auditēts iedzīvotāju ienākuma nodoklis (turpmāk – IIN), – sešos mēnešos 271 un deviņos mēnešos 426.

Visu veikto kontroles pasākumu skaits cīņai pret nelegālo nodarbinātību un algu izmaksām aploksnēs ir palielinājies, salīdzinot ar 2010.gada attiecīgajiem periodiem.

4.2.tabula

Kontroles pasākumu rezultāti cīņai pret nelegālo nodarbinātību un algu izmaksām aploksnēs

|  |  |  |  |  |
| --- | --- | --- | --- | --- |
| Rādītāji | **2011.g.sešos mēnešos** | Izmaiņas salīdzinājumā ar 2010.g.sešiem mēnešiem | **2011.g. deviņos mēnešos** | Izmaiņas salīdzinājumā ar 2010.g.deviņiem mēnešiem |
| Darba devēju tematiskajās pārbaudēs piemērots naudas sods, tūkst. Ls | **18,2** | +8,8 | **47,5** | +33,9 |
| Tematisko pārbaužu rezultātā nodokļu maksātāji paši aprēķinājuši iemaksai budžetā VSAOI, tūkst. Ls | **128,1** | +80,4 | **270,5** | +179,3 |
| Nodokļu auditu rezultātā papildus aprēķināts VSAOI un soda nauda, tūkst. Ls | **1192,5** | +312,3 | **1577,0** | +626,6 |
| Nodokļu auditu rezultātā papildus aprēķināts IIN un soda nauda, tūkst. Ls | **596,1** | +380,1 | **684,3** | +424,0 |

Lai gan visu kontroles pasākumu rezultāti ir uzlabojušies, īpaši jāuzsver tas, ka darba devēju tematisko pārbaužu laikā 2011.gada deviņos mēnešos 1240 nodokļu maksātāji paši aprēķinājuši papildus iemaksai valsts budžetā VSAOI un IIN 270,5 tūkst. latu apmērā, kas trīs reizes pārsniedz 2010.gada attiecīgā perioda rādītājus.

1. **Akcīzes preču kontrabandas un nelegālās tirdzniecības apkarošana**

Legālā akcīzes preču tirgus apjomu kāpums liecina par veiksmīgu VID uzraudzības un administrēšanas darbu:

* 2011.gada sešos mēnešos legālo cigarešu aprites rādītāji salīdzinājumā ar iepriekšējā gada sešiem mēnešiem palielinājušies par 15 %, bet deviņos mēnešos − par 11 %, kas liecina par legālā tirgus būtisku palielinājumu;
* legālo alkoholisko dzērienu patēriņam nodotais daudzums 2011.gada sešos mēnešos bija par 5 % lielāks nekā 2010.gada sešos mēnešos, bet deviņos mēnešos – stabils 4 % palielinājums salīdzinājumā ar iepriekšējā gada attiecīgo periodu;
* legālo naftas produktu (degvielas) aprites rādītāji 2011.gada sešos mēnešos bija 2010.gada līmenī, bet astoņos mēnešos jau ir vērojams legālās degvielas patēriņa kāpums par 3 % salīdzinājumā ar 2010.gada attiecīgo periodu.

2011.gada sešos mēnešos veiktas 752 akcīzes preču aprites uzraudzības pārbaudes, kas ir par 365 pārbaudēm vairāk nekā 2010.gada sešos mēnešos. 2011.gada deviņos mēnešos veiktas 1171 pārbaudes, kas ir par 521 pārbaudi vairāk nekā 2010.gada attiecīgajā periodā.

Lai novērstu kontrabandas preču ievešanu valstī, pastiprināti tiek veikti akcīzes preču nelikumīgas pārvietošanas un muitas noteikumu pārkāpumu kontroles pasākumi.

2011.gada sešos mēnešos veiktas 30 868 muitas fiziskās pārbaudes, kas ir par 7675 pārbaudēm vairāk nekā 2010.gada sešos mēnešos. 2011.gada deviņos mēnešos veiktas 36 093 pārbaudes, kas ir par 7384 pārbaudēm vairāk nekā 2010.gada attiecīgajā periodā.

2011.gada sešos mēnešos veikti 477 muitas un akcīzes daļējie auditi, kas ir par 400 vairāk nekā 2010.gada sešos mēnešos. 2011.gada deviņos mēnešos veikti 679 muitas auditi, kas ir par 559 vairāk nekā 2010.gada attiecīgajā periodā.

2011.gada sešos mēnešos uzsākts 141 kriminālprocess muitas jomā, kas ir par 25 mazāk nekā 2010.gada sešos mēnešos. 2011.gada deviņos mēnešos uzsākti 205 kriminālprocesi, kas ir par 31 mazāk nekā 2010.gada attiecīgajā periodā. Arī kriminālvajāšanai nosūtīto kriminālprocesu skaits 2011.gada sešos un deviņos mēnešos ir mazāks nekā 2010.gada attiecīgajos periodos. Kriminālprocesu skaita samazinājums skaidrojams ar to struktūras izmaiņām – 2011.gadā ievērojami samazinājies atklāto narkotiku un psihotropo vielu pārvadājumu skaits, izmantojot pasta sūtījumus, kas liecina par muitas struktūrvienību veiksmīga darba rezultātiem iepriekšējos gados tā pat ir palielinājies kriminālprocesu skaits akcīzes preču nelegālās aprites jomā, pieaudzis izņemto akcīzes preču apjoms.

5.1.tabula

Akcīzes preču aprites un pārvietošanas kontroles pasākumu rezultāti

|  |  |  |  |  |
| --- | --- | --- | --- | --- |
| Rādītāji | **2011.g.sešos mēnešos** | Izmaiņas salīdzinājumā ar 2010.g.sešiem mēnešiem | **2011.g. deviņos mēnešos** | Izmaiņas salīdzinājumā ar 2010.g.deviņiem mēnešiem |
| Akcīzes preču aprites pārbaužu rezultātā piemērots naudas sods saskaņā ar LAPK, tūkst. Ls | **57,50** | +25,30 | **94,23** | +35,0 |
| Izņemtas cigaretes, milj. gab. | **45,9** | +10,7 | **78,3** | +31,8 |
| Izņemti alkoholiskie dzērieni, litri | **2371** | +2 045,65 | **3 618,6** | +3 169,8 |
| Izņemta degviela, litri | **32759** | +32 450 | **36 721** | +30 560 |

Sadarbībā ar citām valsts tiesībaizsardzības institūcijām muitas kinologiardarba suņiem:

* 2011.gada sešos mēnešosatklāja 167 cigarešu kontrabandas gadījumus, kas ir par 73 gadījumiem vairāk nekā iepriekšējā gada sešos mēnešos;
* 2011.gada deviņos mēnešosatklāja 224 cigarešu kontrabandas gadījumus, kas ir par 17 gadījumiem vairāk nekā iepriekšējā gada deviņos mēnešos.

Saskaņā ar 2010.gada 23.jūnija grozījumiem Latvijas Administratīvo pārkāpumu kodeksā, kas paredz iespēju konfiscēt ne vien kontrabandas preces, bet arī to pārvietošanai izmantoto transportlīdzekli:

* 2011.gada sešos mēnešos ir konfiscēts 61 automobilis un 7 puspiekabes, kas ir par 17 automobiļiem un 2 puspiekabēm vairāk nekā 2010.gada 2.pusgadā;
* 2011.gada deviņos mēnešos ir konfiscēti 96 automobiļi un 7 puspiekabes.

1. **Noziedzīgu nodarījumu atklāšana un novēršana valsts ieņēmumu jomā**

Organizētās noziedzības apkarošana ir būtiska ēnu ekonomikas īpatsvara mazināšanā.

VID 2011.gada sešos mēnešos apturējis 8 organizētu noziedzīgu grupējumu darbību, kas ir tikpat daudz, cik 2010.gada sešos mēnešos.

2011.gada deviņos mēnešos apturēta 9 organizētu noziedzīgu grupējumu darbība, kas ir tikpat daudz, cik iepriekšējā gada attiecīgajā periodā.

Cīņa ar organizēto noziedzību nozīmīgi ietekmē PVN ieņēmumu plāna izpildi, jo, vēršoties pret organizētiem noziedzīgiem grupējumiem, vienlaikus notiek vēršanās arī pret faktiski strādājošiem uzņēmumiem un to amatpersonām, kuras, lai izvairītos no nodokļu nomaksas, izmanto organizētus noziedzīgus grupējumus, deklarējot VID faktiski nenotikušus darījumus.

VID darbības rezultātā panākts, ka patiesā labuma guvēji, kas izmanto organizēto noziedzīgo grupējumu izveidotās “naudas atmazgāšanas” shēmas, laboja PVN deklarācijas un iemaksāja valsts budžetā 2011.gada deviņos mēnešos 191,92 tūkst. latu, kas ir gandrīz 2010.gada attiecīgajā periodā iemaksātā apjoma līmenī.

Noziedzīgi iegūtu līdzekļu legalizācijas, nodokļu krāpšanas un apzinātas izvairīšanās no nodokļu nomaksas apkarošanai valsts ieņēmumu jomā nozīmīgs darbības rādītājs ir kriminālvajāšanas uzsākšanai nosūtīto kriminālprocesu skaits.

2011.gada sešos mēnešos VID ir nosūtījis kriminālvajāšanas uzsākšanai 69 kriminālprocesus par prioritārajiem noziedzīgajiem nodarījumiem − izvairīšanās no nodokļu nomaksas, noziedzīgi iegūtu līdzekļu legalizēšana, krāpšana –, kas ir par 10 % vairāk nekā 2010.gada attiecīgajā periodā, un šajos kriminālprocesos konstatēto valstij nodarīto zaudējumu apmērs ir 7 419,2 tūkst. latu.

2011.gada deviņos mēnešos kriminālvajāšanas uzsākšanai nosūtīts 101 kriminālprocess par prioritārajiem noziedzīgajiem nodarījumiem,kas ir par 15 % vairāk nekā 2010.gada deviņos mēnešos, un šajos kriminālprocesos konstatēto valstij nodarīto zaudējumu apmērs ir 11 276, 6 tūkst. latu.

Ņemot vērā minēto, var secināt, ka nozīmīgā VID darbinieku ieguldījuma rezultātā, ir panākta būtiska nodokļu iekasēšanas uzlabošana, īstenojot ēnu ekonomikas apkarošanas un godīgas konkurences veicināšanas plāna pasākumus. Par to liecina rezultatīvo rādītāju palielinājums prioritārajās darbības jomās 2011.gada sešos un deviņos mēnešos salīdzinājumā ar 2010.gada sešiem un deviņiem mēnešiem.

1. **Kopsavilkums un priekšlikumi**

Kopumā vērtējot 2011.gada sešu un deviņu mēnešu darba rezultātus var secināt, ka ir panākta būtiska nodokļu iekasēšanas uzlabošana, īstenojot ēnu ekonomikas apkarošanas un godīgas konkurences veicināšanas plāna pasākumus. Par to liecina rezultatīvo rādītāju palielinājums prioritārajās darbības jomās 2011.gada sešos un deviņos mēnešos salīdzinājumā ar 2010.gada sešiem un deviņiem mēnešiem. Šie darba rezultāti ir sasniegti nozīmīgā VID darbinieku ieguldījuma rezultātā, pārskatot un nosakot jaunas prioritātes un plānojot darbu saskaņā ar riska vadības principiem, kā arī veicot resursu optimizēšanas pasākumus.

VID nodrošinās VID administrēto budžeta ieņēmumu plāna izpildi 2011.gadam, tajā skaitā ieņēmumu plāna palielinājumu par 2,7 % jeb 103,95 milj. latu saskaņā ar grozījumiem likumā “Par valsts budžetu 2011.gadam”, kas stājās spēkā 2011.gada 30.aprīlī. Īstenojot pasākumus ēnu ekonomikas apkarošanai un godīgas konkurences veicināšanai, tiks nodrošināta nodokļu iekasēšanas būtiska uzlabošanās, panākot VID administrēto budžeta ieņēmumu plāna 2011.gadam pārsniegšanu par 2% jeb 78,52 milj. latu kopumā iekasējot 4,00 miljardus latu, kas salīdzinājumā ar 2010.gada faktiskajiem ieņēmumiem ir par 10% jeb 361,3 milj. latu vairāk.

Līdz ar to tiks izpildīts likuma „Par valsts budžetu 2011.gadam” 54.pantā noteiktais, ka VID nodrošina papildu ieņēmumu iekasēšanu 45 000 000 latu apmērā virs 2011.gada valsts budžetā plānotajiem VID administrētajiem valsts budžeta nodokļu un nenodokļu ieņēmumiem, realizējot ēnu ekonomikas apkarošanas pasākumus, ko lielā mērā sekmējusi iespējamība motivēt darbiniekus augstu darba rezultātu sasniegšanā.

Piešķirot finansējumu darbinieku motivēšanai 2 270 815 latu apmērā, tiks celta darbinieku motivācija arī turpmāk, nodrošinot, ka papildus ieņēmumi valsts budžetā ievērojami pārsniegs ieguldītos līdzekļus darbinieku motivēšanai.

**Priekšlikumi:**

1. Lai motivētu VID amatpersonas (darbiniekus) par ieguldījumu nodokļu iekasēšanas un darbības izpildes rādītāju uzlabošanā un muitas politikas īstenošanā, kas sekmējusi ēnu ekonomikas mazināšanos un veicinājusi godīgu konkurenci, piešķirt finansējumu darbinieku motivēšanai 2 270 815 latu apmērā, tādejādi VID darbinieki tiktu prēmēti 2011.gada novembrī.

VID darbiniekiem prēmijas ir paredzētas piešķirt saskaņā ar VID 2011.gada 3.oktobra iekšējiem noteikumiem Nr.35 „Valsts ieņēmumu dienesta ierēdņu un darbinieku materiālās stimulēšanas un prēmēšanas kartība”. Materiālās stimulēšanas un prēmēšanas komisija lemj par prēmēšanai piešķirtā finansējuma sadali starp servisa/uzraudzības, kontroles un atbalsta funkciju īstenojošām pastāvīgajām struktūrvienībām un pēc tam tiek individuāli vērtēts katrs  VID darbinieks atbilstoši minētajos iekšējos noteikumos noteiktajiem  kritērijiem  un noteikts prēmijas apmērs, atbilstoši ieguldījumam ēnu ekonomikas apkarošanā. VID darbinieku prēmēšanai nepieciešamā finansējuma kopējais  apmērs ir  75% apmērā no faktiski strādājošo VID darbinieku vidējās mēnešalgas kopsummas atbilstoši VID amatu vietu sarakstam uz 2011.gada 30.septembri.

2. Lai panāktu ievērojamu uzlabojumu ēnu ekonomikas samazināšanā arī turpmāk, ir jānodrošina augsta riska nodokļu maksātāju pārbaužu skaita palielinājums.

Šādu ieteikumu ir sniedzis arī SVF 2011.gada augusta ziņojumā un tā nozīmīgumu atkārtoti akcentējis 2011.gada oktobra pārskata misijas laikā, uzsverot, ka kontroles darbinieku un pārbaužu skaita palielināšana ir viens no priekšnosacījumiem veiksmīgai sarunu noslēgšanai. Tā kā ar kontroles pasākumiem ir nepieciešams aptvert lielāku nodokļu maksātāju loku, tad VID ir jāpalielina resursi kontroles kapacitātes celšanai. Tādējādi VID sagatavos Informatīvo ziņojumu iesniegšanai Ministru kabinetā par VID kontroles kapacitātes palielināšanas stratēģiju un nepieciešamību palielināt nodokļu maksātāju kontrolē nodarbināto skaitu.

Finanšu ministrs A.Vilks

06.10.2011. 12:25

2918

R.Ervalde

67028601, Ruta.Ervalde@vid.gov.lv

1.pielikums

informatīvajam ziņojumam par 2011.gada

sešu un deviņu mēnešu laikā Valsts ieņēmumu dienesta

administrējošo darbību rezultātā būtiski uzlaboto

nodokļu iekasēšanu, īstenojot pasākumu plānu

ēnu ekonomikas apkarošanai un godīgas konkurences

veicināšanai, un prognozētajiem uzlabojumiem

nodokļu iekasēšanā līdz 2011.gada beigām

VID administrētie budžeta ieņēmumi 2011.gada 1.pusgadā, salīdzinot ar 2010.gada attiecīgā perioda ieņēmumiem un 2011.gada 1.pusgada plānu



Finanšu ministrs A.Vilks

2.pielikums

informatīvajam ziņojumam par 2011.gada

sešu un deviņu mēnešu laikā Valsts ieņēmumu dienesta

administrējošo darbību rezultātā būtiski uzlaboto

nodokļu iekasēšanu, īstenojot pasākumu plānu

ēnu ekonomikas apkarošanai un godīgas konkurences

veicināšanai, un prognozētajiem uzlabojumiem

nodokļu iekasēšanā līdz 2011.gada beigām

VID administrētie budžeta ieņēmumi 2011.gada deviņos mēnešos, salīdzinot ar 2010.gada attiecīgā perioda ieņēmumiem un 2011.gada deviņu mēnešu plānu



Finanšu ministrs A.Vilks